Document ID: 32014D0166

KOMISIJAS ĪSTENOŠANAS LĒMUMS
(2014. gada 21. marts),
ar ko groza Lēmumu 2005/381/EK attiecībā uz anketu ziņojumu sniegšanai par to, kā tiek piemērota Eiropas Parlamenta un Padomes Direktīva 2003/87/EK
(izziņots ar dokumenta numuru C(2014) 1726)
(Dokuments attiecas uz EEZ)
(2014/166/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2003. gada 13. oktobra Direktīvu 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (1), un jo īpaši tās 21. panta 1. punktu,
tā kā:
(1)
Direktīvas 2003/87/EK 21. panta 1. punktā ir noteikts, ka dalībvalstīm katru gadu jāiesniedz Komisijai ziņojums par minētās direktīvas piemērošanu. Kopš Direktīvas 2003/87/EK pieņemšanas tajā ir izdarīti būtiski grozījumi, un Komisija ir pieņēmusi dažādus likumdošanas instrumentus, lai turpinātu to īstenot.
(2)
Ar Eiropas Parlamenta un Padomes Direktīvu 2008/101/EK (2) un Direktīvu 2009/29/EK (3) ir grozīta Direktīva 2003/87/EK, lai attiecīgi iekļautu aviācijas darbības Savienības siltumnīcas efektu izraisošo gāzu emisijas kvotu tirdzniecības sistēmā un uzlabotu un paplašinātu Savienības siltumnīcas efektu izraisošo gāzu emisijas kvotu tirdzniecības sistēmu. Komisijas Regulā (ES) Nr. 601/2012 (4) ir paredzēti noteikumi par siltumnīcefekta gāzu emisiju monitoringu un ziņošanu, bet Komisijas Regulā (ES) Nr. 600/2012 (5) ir paredzēti noteikumi par siltumnīcefekta gāzu emisiju ziņojumu verifikāciju, verificētāju akreditāciju un savstarpējo atzīšanu un akreditācijas struktūru salīdzinošo pārskatīšanu.
(3)
Turklāt ar Komisijas Regulu (ES) Nr. 389/2013 (6) ir noteiktas vispārējās, darbības un uzturēšanas prasības attiecībā uz Savienības reģistru, un ar Komisijas Lēmumu 2011/278/ES (7) visā Savienībā ir noteikti pagaidu noteikumi saskaņotai bezmaksas emisijas kvotu sadalei saskaņā ar Direktīvas 2003/87/EK 10.a pantu.
(4)
Ar Komisijas Lēmumu 2005/381/EK (8) ir ieviesta anketa, kas dalībvalstīm jāizmanto, sagatavojot ikgadējos ziņojumus, ar mērķi iegūt sīku izklāstu par to, kā tiek piemērota Direktīva 2003/87/EK. Ar Komisijas Lēmumu 2006/803/EK (9) minētā anketa ir grozīta, ņemot vērā dalībvalstu un Komisijas gūto pieredzi šīs anketas lietošanā.
(5)
Grozītās Direktīvas 2003/87/EK un Komisijas pieņemto likumdošanas instrumentu piemērošana, kā arī dalībvalstu un Komisijas turpmākā pieredze šīs anketas lietošanā liecina, ka ir jāuzlabo sinerģija un jānodrošina ziņotās informācijas lielāka saskaņotība.
(6)
Konkrēti, minētajā anketā noteiktās ziņošanas prasības būtu jāgroza saskaņā ar minētajiem likumdošanas instrumentiem un tās būtu saskaņoti vēl jāuzlabo, lai uzlabotu ziņošanas procesa efektivitāti un dalībvalstu sniegtās informācijas kvalitāti.
(7)
Tādēļ būtu jāgroza Lēmuma 2005/381/EK pielikums.
(8)
Šajā lēmumā paredzētie pasākumi ir saskaņā ar atzinumu, ko sniegusi Klimata pārmaiņu komiteja, kas izveidota atbilstīgi Eiropas Parlamenta un Padomes Regulas (ES) Nr. 525/2013 (10) 26. pantam.
IR PIEŅĒMUSI ŠO LĒMUMU.
1. pants
Lēmuma 2005/381/EK pielikumu aizstāj ar šā lēmuma pielikuma tekstu.
2. pants
Šis lēmums ir adresēts dalībvalstīm.
Briselē, 2014. gada 21. martā

Labels: 12
8
20